Neymar Jr s’incorporarà al FC Barcelona després de l’aturada de seleccions. El davanter té el permís de Luis Enrique després d’haver estat convocat per Tite, el nou seleccionador brasiler, per als partits contra l’Equador (1 de setembre) i Colòmbia (6 de setembre). D’aquesta manera, Neymar Jr es perdrà el duel d’aquest diumenge al camp de l’Athletic Club.

Rafinha, per la seva banda, s’afegirà al grup aquest dimecres. El ‘12’ blaugrana, que no ha estat convocat per la selecció absoluta, participarà en l’entrenament previst per a les 9.30 hores, el primer de la setmana per als culers.

Cal recordar que tots dos jugadors van guanyar l’or olímpic dissabte passat en superar Alemanya en una emocionant tanda de penals resolta amb un llançament de Neymar Jr.